બીજી વાત એ કે દાદીમાના કેટલાક (બધા જ નહિ) નુસખા અસરકારક અને અનુભવસિદ્ધ હોય છે, પરંતુ તે પણ દરેક વ્યક્તિને સરખી રીતે ફાયદો કરી શકતા નથી. કારણકે દવાની અસર થવા માટે વ્યક્તિની ઉંમર, પ્રકૃતિ, શરીરનો બાંધો, જીવનશૈલી, પ્રતિકારક શક્તિ, રોગની તીવ્રતા જેવાં કેટલાંય પરિબળ ભાગ ભજવે છે. ઉપરાંત આવી દવા કદાચ રોગના શરૂઆતના સ્ટેજમાં થોડોઘણો ફાયદો કરે, પણ રોગની તીવ્રતા વધી ગઈ હોય ત્યારે તેનો પ્રયોગ સલાહભર્યો ના કહેવાય. તદુપરાંત આવી દવાની સાથે યથાયોગ્ય ચરી (આહાર અને વિહારના અમુક નિયમો) પાળવી જરૂરી હોય છે. આથી નુસખાઓનો અમલ કરવો જ હોય તો ફક્ત યોગ્ય લાયકાતવાળા અને અનુભવી વ્યક્તિની ભલામણ પર જ ભરોસો કરવો જોઈએ એમ મારું માનવું છે. ફક્ત છાપામાં કે વોટ્સ એપ પર આવે, એટલા પરથી તેનો અમલ ના કરાય.